《杨周辅来考试刑法同在别闱刚直士也喜为赋此》
宋代·晁公溯

风俗嗟久衰，所见皆软熟。
今年客益州，得此一士足。
古来丰镐都，气压瀍涧卜。
岂须和氏璧，自有蓝田玉。
琉璃非不佳，炯炯先夺目。
只堪供把玩，彼脆宁受触。
爱君坚重质，坐阅世翻覆。
来试法家流，因论廷尉狱。
张汤善爰书，专乱汉约束。
何尝守律令，正尔舞桎梏。
若人甚耿介，不待城旦读。
恨我无长风，送君骑鸿鹄。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。